Document ID: /roh_data/filtered/fineweb-2-filterrobots_roh.jsonl.gz/56319

Pretschs pli auts pervi da controllas da cunfin
- Gievgia, 17.9.2015, 7:02
Las controllas pli severas als cunfins europeics en vista a la crisa da fugitivs vegnian a chaschunar pretschs pli auts tar ils transports da rauba, quintan ils spediturs europeics.
Ils chauffeurs stettian uras a la lunga colonna als cunfins u stoppian prender en cumpra deturs, ha ditg in represchentant dal commerzi da rauba da la Germania envers l’agentura da novitads DPA.
Nua ch’in camiun haja fin ussa tanschì, dovrian ins entant prest in e mez u dus camiuns. Sche questa situaziun cuntinueschia, vegnia quai er ad avair consequenzas sin ils custs ed uschia er sin ils pretschs da consuments.
RR novitads 06:00